Ralf Dahrendorf

Ralf Gustav Dahrendorf, baron Dahrendorf av Clare Market, (1929–2009) var en tysk og britisk liberal politiker (SPD og FDP), sosiolog og filosof. Dahrendorf var europakommissær i kommisjonen til Franco Maria Malfatti og før dette parlamentarisk statssekretær i Tysklands utenriksdepartement. Han ble innvalgt til Forbundsdagen i 1969. Dahrendorft var fra 1944 til 1945 arrestert som medlem av en antinazistisk ungdomsgruppe. Han ble i 1988 britisk statsborger i tillegg til å være tysk.

 Liv og virke 

 Bakgrunn 
Han ble født i Hamburg som sønn av den sosialdemokratiske riksdagsmannen Gustav Dahrendorf og Lina Dahrendorf. Faren ble arrestert av nazimyndighetene og sendt i konsentrasjonsleir, og som 15-åring ble også Ralf sendt i konsentrasjonsleir på grunn av sine antinazistiske aktiviteter.

Etter andre verdenskrig studerte han filosofi og klassisk filologi i hjembyen, hvor han tok den filosofiske doktorgraden i 1952 med avhandlingen Begriff des Gerechten im Denken von Karl Marx. Deretter tok han enda en doktorgrad ved London School of Economics, med tittelen Unskilled Labour in British Industry, og ble senere professor i sosiologi i blant annet Hamburg, Tübingen og Konstanz. 

 Politisk karriere 
Han var først medlem av det sosialdemokratiske partiet SPD, men gikk senere over til det liberale Freie Demokratische Partei. 1968–1969 var han medlem av parlamentet i delstaten Baden-Württemberg, og 1969–1970 var han medlem av det tyske parlamentet, Forbundsdagen, samtidig som var han parlamentarisk statssekretær i Auswärtiges Amt, det tyske utenriksdepartementet. I 1970 ble utnevnt til Europakommissær med ansvar for utenrikshandel og EECs utenrikspolitiske forbindelser (1970–1972), og deretter for utdannelse, forskning og vitenskap (1973–1974).

 Akademisk karriere 
Som akademiker er Dahrendorf kjent som en av de store ekspertene på sosial klasse. Han etterfulgte Theodor Adorno som leder for Deutsche Gesellschaft für Soziologie i 1967 og hadde dette vervet til 1970. I 1974 ble han som den første utlending, rektor ved London School of Economics.  Deretter var han professor i sosiologi ved universitetet i Konstanz 1984-1986, og underviste ved Russell Sage Foundation i New York 1986-1987. Samtidig var han fra 1982 til 1987 styreformann for den FDP-nære stiftelsen Friedrich-Naumann-Stiftung i Tyskland. I perioden 1987-1997 var han så Warden ved St Antony's College ved University of Oxford, og fra 1991-1997 prorektor ved Universitetet i Oxford.

Fra 2005 og til sin død var han forskningsprofessor ved Wissenschaftszentrum Berlin für Sozialforschung.

 Britisk statsborger, i tillegg til tysk 
I 1988, samme år som han ble britisk statsborger (han hadde deretter dobbelt tysk/britisk statsborgerskap), ble han også medlem av det liberaldemokratiske partiet i Storbritannia. Han ble utnevnt til Knight Commander av Order of the British Empire i 1982, en verdighet som for britiske borgere er forbundet med retten til å føre tiltaleformen sir. Etter at han ble britisk borger ble han dermed kjent som Sir Ralf Dahrendorf. I 1993 ble han utnevnt til life peer som baron Dahrendorf av Clare Market in the City of Westminster av dronning Elizabeth II, og ble dermed medlem av det britiske Overhuset og kjent i Storbritannia som lord Dahrendorf. Han satt i Overhuset som partipolitisk uavhengig (crossbencher). Clare Market i adelstittelen er selvvalgt, slik vanlig praksis er ved adlinger, og er en plass i nærheten av London School of Economics som blant annet brukes som parkeringsplass for LSE. Dahrendorf valgte å hedre LSE på denne måten, samtidig som tittelen er et uttrykk for den liberale humoren ved LSE.

 Privatliv 
Han var gift tre ganger. Med sin første kone Vera, en medstudent ved LSE som han giftet seg med i 1954, hadde han tre døtre: Alexandra, Nicola og Daphne Dahrendorf. Hans andre kone var historikeren Ellen Dahrendorf. Hans tredje kone, Christiane Dahrendorf, som han giftet seg med i 2004, er en lege fra Köln.

Dahrendorf bodde etter at han ble pensjonert delvis i London og delvis i Bonndorf. Han døde av kreft i Köln.

 Ordener og utmerkelser 
Ralf Dahrendorf ble tildelt flere prestisjetunge ordener:
 Forbundsrepublikken Tysklands fortjenstorden (Stort fortjenstkors med stjerne og skulderbånd)
 Pour le Mérite
 Republikken Italias fortjenstorden (Storkors)

Videre ble han hedret med en rekke priser:
 Agnelli-prisen
 Toynbee-prisen
 Heuss-prisen
 Garrigues Walker-prisen
 Goethemedaljen
Han regnes av Stiftung Orte der deutschen Demokratiegeschichte blant de viktigste personer som i løpet av de siste 200 år, har bidratt til dannelsen av demokratiet i Tyskland.

 Publikasjoner 
 Class and class conflict in industrial society. Stanford Univ. Press, Stanford 1973
 Die angewandte Aufklärung: Gesellschaft u. Soziologie in Amerika. Piper, München 1962.
 Homo Sociologicus: Ein Versuch zur Geschichte, Bedeutung und Kritik der Kategorie der sozialen Rolle. Westdeutscher Verlag, Köln/Opladen 1965.
 Gesellschaft und Demokratie in Deutschland. Piper, München 1965.
 Konflikt und Freiheit: Auf dem Weg zur Dienstklassengesellschaft. Piper, München 1972, ISBN 3-492-01782-7.
 Pfade aus Utopia: Arbeiten zur Theorie und Methode der Soziologie. Piper, München 1974, ISBN 3-492-00401-6.
 Lebenschancen: Anläufe zur sozialen und politischen Theorie. Suhrkamp-Taschenbuch, Frankfurt a.M. 1979, ISBN 3-518-37059-6.
 Die neue Freiheit: Überleben und Gerechtigkeit in einer veränderten Welt. Suhrkamp, Frankfurt a.M. 1980, ISBN 3-518-37123-1.
 Die Chancen der Krise: Über die Zukunft des Liberalismus. DVA, Stuttgart 1983, ISBN 3-421-06148-3.
 Fragmente eines neuen Liberalismus. DVA, Stuttgart 1987, ISBN 3-421-06361-3.
 Der moderne soziale Konflikt: Essay zur Politik der Freiheit. DVA, Stuttgart 1992, ISBN 3-421-06539-X.
 Die Zukunft des Wohlfahrtsstaats. Verl. Neue Kritik, Frankfurt a.M. 1996.
 Liberale und andere: Portraits. DVA, Stuttgart 1994, ISBN 3-421-06669-8.
 Liberal und unabhängig: Gerd Bucerius und seine Zeit. Beck, München 2000, ISBN 3-406-46474-2.
 Über Grenzen: Lebenserinnerungen. Beck, München 2002, ISBN 3-406-49338-6.
 Auf der Suche nach einer neuen Ordnung: Vorlesungen zur Politik der Freiheit im 21. Jahrhundert. Beck, München 2003, ISBN 3-406-50540-6.
 Der Wiederbeginn der Geschichte: Vom Fall der Mauer zum Krieg im Irak. Reden und Aufsätze. Beck, München 2004, ISBN 3-406-51879-6.

 Se også 

 Det tyske demokratiets pionerer

 Referanser 

 Eksterne lenker 



 Nekrolog over Lord Dahrendorf, telegraph.co.uk

Kategori:Medlemmer av Forbundsdagen
Kategori:FDP-politikere
Kategori:SPD-politikere
Kategori:Alumni fra London School of Economics
Kategori:Tyske sosiologer
Kategori:Tyske filosofer
Kategori:Europakommissærer
Kategori:Britiske baroner og baronesser (ikke-arvelig)
Kategori:Pour le Mérite
Kategori:Order of the British Empire (KBE/DBE)
Kategori:Forbundsrepublikken Tysklands fortjenstorden
Kategori:Personer fra Hamburg